JAROVNICE. V Jarovniciach v okrese Sabinov - v obci s najväčšou rómskou osadou na Slovensku, sa volí tradične na obecnom úrade v dvoch volebných okrskoch. Osada volí na prízemí v okrsku číslo dva. Vo voličských zoznamoch tu majú zapísaných 1749 voličov.
Zrána prichádzali voliť hlavne muži, popoludní sú to podľa starého zvyku skôr celé rodiny. Do 14:00 prišlo k volebnej urne iba 160 voličov. Pred dvoma týždňami bola účasť podobná. Podľa vyjadrenia členky okrskovej volebnej komisie Márie Kundríkovej, voľby prebiehajú bez problémov. Nepočula ani o žiadnych podozreniach s podplácaním rómskych voličov.
V okrsku číslo jedna, kde volia ostatní občania obce, majú vo volebných zoznamoch zapísaných 739 voličov. Doteraz prišlo dať hlas svojmu kandidátovi na prezidenta 158 voličov. Ako uviedla pre agentúru SITA členka volebnej komisie Marta Lukáčová, najviac ľudí prišlo voliť cestou z kostola po raňajšej bohoslužbe. Boli to hlavne starší voliči. Druhú vlnu z radov mládeže očakávajú večer, kedy sa vo volebnej miestnosti zastavia cestou do baru. Účasť voličov v porovnaní s prvým kolom prezidentských volieb je doteraz nižšia.